На основу члана 76. став 10. Закона о култури („Службени гласник РС“, број 72/09, 13/16, 30/16 – испр. и 6/20), члана 10. Уредбе о критеријумима, мерилима и начину избора пројеката у култури који се финансирају и суфинансирају из буџета Републике Србије, аутономне покрајине, односно јединица локалне самоуправе („Сл. гласник РС“, број 105/16 и 112/17) и члана 61. став 1. тачка 2. Статута општине Инђије ("Службени лист општине Инђија“, број 5/19),

Општинско веће општине Инђија, на седници одржаној дана, 21.10.2020.године, донело је

**Р Е Ш Е Њ Е**

**О СУФИНАНСИРАЊУ ПРОЈЕКТА У КУЛТУРИ БЕЗ ЈАВНОГ КОНКУРСА**

**УМЕТНИЧКОМ УДРУЖЕЊУ „СРПСКЕ СЛИКЕ“ ИНЂИЈА**

**I**

Уметничком удружењу „Српске слике“ Инђија, суфинансираће се пројекат у култури без јавног конкурса, и то постпродукција филма „Лихвар“, као изузетно значајан пројекат који није било могуће унапред планирати, а који испуњава критеријуме утврђене чланом 3. Уредбе о критеријумима, мерилима и начину избора пројеката у култури који се финансирају и суфинансирају из буџета Републике Србије, аутономне покрајине, односно јединица локалне самоуправе („Сл. гласник РС“, број 105/1616 и 112/17).

**II**

За суфинансирање пројекта из тачке I овог Решења, одобрава се износ од 2.000.000 динара (двамилионадинара), који је планиран Одлуком о буџету општине Инђија за 2020. годину („Службени лист општине Инђија“, број 31/19 и 12/20).

**III**

Овлашћује се Председник општине да са Уметничким удружењем „Српске слике“ Инђија закључи уговор о суфинансирању пројекта из тачке I овог Решења.

**IV**

Ово Решење објавити у Службеном листу општине Инђија.

**ОПШТИНСКО ВЕЋЕ**

**ОПШТИНА ИНЂИЈА**

**Број:40-1484/2020-III Председник,**

**Дана: 21.10.2020. године**

**Инђија Владимир Гак**

**О Б Р А З Л О Ж Е Њ Е**

Правни основ за доношење ове Одлуке садржан је у члану 76. став 10. Закона о култури („Службени гласник РС“, број 72/09, 13/16, 30/16 – испр. и 6/20) и члану 10. Уредбе о критеријумима, мерилима и начину избора пројеката у култури који се финансирају и суфинансирају из буџета Републике Србије, аутономне покрајине, односно јединица локалне самоуправе („Сл. гласник РС“, број 105/16 и 112/17), којима је утврђено да орган јединице локалне самоуправе надлежан за културу, може закључивати уговоре о суфинансирању пројеката у култури и без јавног конкурса, ако се ради о изузетно значајном пројекту који није било могуће унапред планирати и уколико тај пројекат испуњава најмање три критеријума утврђена чланом 3. горе наведене Уредбе. Члан 61. став 1. тачка 2. Статута општине Инђије ("Службени лист општине Инђија“, број 5/19) прописује да Општинско веће непосредно извршава и стара се о извршавању одлука и других аката Скупштине општине, па тако и Одлуке о буџету општине Инђија за 2020. годину („Службени лист општине Инђија“, број 31/19 и 12/20).

 Уметничко удружење „Српске слике“ Инђија, обратило се дана 08. октобра 2020. године Општинском већу општине Инђија и Председнику општине, молбом за суфинансирање пројекта у култури: постпродукција филма „Лихвар“. У питању је дугометражни играни филм Немање Ћеранића, а сценарио за исти написао је Страхиња Маџаревић из Инђије. Пројекат је подржан од стране Општине Инђија 2019. године са 5.000.000 динара, путем Конкурса за пројекте у области културе (тада је филм носио радни назив "Мундир"). Реализација односно продукција пројекта текла је током 2019. години. У 2020. години филм је у фази постпродукције, за које потребе је неопходно, поред других извора средстава, и 2.000.000 динара из буџета општине Инђија.

 У складу са Законом о култури овај вид финансирања у култури се односи на могућност јединице локалне самоуправе да из буџета суфинансира пројекте без јавног конкурса, када је реч о изузетно значајном пројекту који није било могуће унапред планирати и уколико тај пројекат испуњава најмање три критеријума утврђена чланом 3. горе наведене Уредбе, а који се примењују и код „редовног“ поступка доделе средстава у култури, путем јавног конкурса.

 Критеријуми из члана 3. Уредбе односе се на: усклађеност пројекта са општим интересом у култури и циљевима и приоритетима конкурса; квалитет и садржајна иновативност пројекта, капацитети потребни за реализацију пројекта и то: стручни, односно уметнички капацитети и неопходни ресурси; финансијски план – разрађеност, усклађеност са планом активности пројекта, економичност и укљученост више извора финансирања; степен утицаја пројекта на квалитет културног живота заједнице.

 Уметничко удружење „Српске слике“ Инђија је уз молбу за суфинансирање пројекта – постпродукцију филма „Лихвар“, приложило: финансијски план пројекта, у ком је наведен износ средстава који се тражи од Општине Инђија за реализацију пројекта, и то 2.000.000 динара (дизајн звука, монтажа, колор корекција, ДИТА и видео контрола и услуге књиговође), затим биографију редитеља, биографију сценаристе, синопсис филма. Увидом у приложену документацију, утврђено је да пројекат снимања филма „Лихвар“ задовољава услове, односно критеријуме утврђене чланом 3. Уредбе, а свакако да је реч о пројекту који није било могуће унапред планирати.

 У нацрту Решења о суфинансирању пројекта у култури без јавног конкурса Уметничком удружењу „Српске слике“ Инђија, утврђен је износ средстава за суфинансирање од 2.000.000 динара, који је обезбеђен у буџету општине Инђија, те овлашћен Председник општине да са Уметничким удружењем „Српске слике“ Инђија закључи уговор о суфинансирању пројекта.

 **Одељење за друштвене делатности**

**Општинске управе општине Инђија**